ཡང་ཁོང་ཉིད་ཀྱིས་ཧི་མ་ཅལ་མངའ་སྡེའི་འདས་པའི་ལོ་ངོ་དེ་དག་རིང་བཙན་བྱོལ་བོད་མི་ཚོ་དང་བོད་དོན་ཐད་རྒྱབ་སྐྱོར་གནང་བར་ཐུགས་རྗེ་ཆེ་ཞུས་དོན།ངོས་ཀྱིས་ཧི་མ་ཅལ་མངའ་སྡེའི་ནང་འཚོ་སྡོད་བྱེད་བཞིན་པའི་བཙན་བྱོལ་བོད་མི་སྟོང་ཕྲག་འགའ་ཤས་ཀྱི་ཚབ་ཞུས་ཏེ་འདས་པའི་ལོ་ངོ་བཅུ་ཕྲག་འགའ་ཤས་རིང་ཧི་མ་ཅལ་མངའ་སྡེའི་སྲིད་སྐྱོང་མཆོག་དང་ཧི་མ་ཅལ་མངའ་སྡེའི་སྤྱི་ཁྱབ་བློན་ཆེན་མཆོག་གིས་གཙོས་མངའ་སྡེ་གཞུང་མང་གཉིས་ལ་སྨོན་ལམ་དང་ཐུགས་རྗེ་ཆེ་ཞུ་རྒྱུ་ཡིན།ད་བར་ཁོང་རྣམ་པས་བོད་དོན་ཐོག་རྒྱབ་སྐྱོར་ཤུགས་ཆེ་གནང་བ་ང་ཚོས་དྲན་བཞིན་ཡོད།ངོས་ཀྱིས་དུས་རྒྱུན་དུ་སྨོན་ལམ་རྒྱག་སྐབས་ཁོང་རྣམ་པ་དྲན་བཞིན་ཡོད།གཞན་ཡང་ངོས་ཀྱིས་ད་ལྟའི་སྤྱི་ཁྱབ་བློན་ཆེན་མཆོག་གིས་གཙོས་མངའ་སྡེའི་སྲིད་སྐྱོང་མཆོག་དང་།དེ་བཞིན་བློན་ཆེན་ཁག་ལ་ཐུགས་རྗེ་ཆེ་ཞུས་པ་དང་སྦྲགས།ལས་ཡུན་རིང་ལས་དོན་མཐའ་དག་ལམ་ལྷོངས་ཡོང་བའི་སྨོན་ལམ་ཡོད།རྒྱ་གར་ནི་འཛམ་གླིང་ནང་མི་འབོར་མང་ཤོས་ཡོད་པའི་མང་གཙོའི་རྒྱལ་ཁབ་ཅིག་ཡིན་པ་མ་ཟད།གནའ་བོའི་རིག་གཞུང་གི་ལོ་རྒྱུས་ཡུན་རིང་ལྡན་པའི་རྒྱལ་ཁབ་ཅིག་ཡིན།རྒྱ་ནག་དང་ཨེ་ཇིབ་ཀྱི་གནའ་བོ་རིག་གཞུང་གི་ཁྲོད་ནས་རྒྱ་གར་གྱི་གནའ་བོའི་རིག་གཞུང་ནི།ཧ་ཅང་སྔོན་ཐོན་ཅན་ཞིག་རེད་བསམ་གྱི་འདུགངོས་རང་རྒྱ་གར་གནའ་བོའི་རིག་གཞུང་ལ་སློབ་སྦྱོང་བྱེད་མཁན་སློབ་མ་ཞིག་ཡིན་པའི་ཆ་ནས་སེམས་ལ་སྤོབས་པ་སྐྱེ་ཡི་ཡོད།དེ་བཞིན་རྒྱ་གར་བ་ཚོས་ཀྱང་རང་ལ་རིག་གཞུང་འདི་འདྲའི་ཕྱུག་པོ་ཡོད་པས་སེམས་ལ་སྤོབས་པ་སྐྱེ་དགོས།ཞེས་གསུངས་འདུགགཞན་ཡང་།མཛད་སྒོའི་ཐོག་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ནས་གསུང་བཤད་གནང་སྐབས།བོད་མི་ཚོར་རྒྱ་གར་གཞུང་མང་གཉིས་ནས་ད་བར་རོགས་སྐྱོར་གནང་བ་ལྟ་བུ་སུས་ཀྱང་གནང་མྱོང་མེད་པ་དང་།ལྷག་པར་དུ་ཧི་མ་ཅལ་མངའ་སྡེའི་ནང་བོད་པ་ཚོ་ནང་མི་གནང་བཞིན་ཡོད་པར་བཀའ་དྲིན་ཆེ་ཞུ་བ་དང་།བོད་ནང་ལ་མཚོན་ན།རྒྱ་ནག་གཞུང་གིས་རང་བྱུང་གཏེར་ཁ་སྔོག་འདོན་གྱི་ཆེད་དུ་རི་ལུང་ལ་གནོད་སྐྱོན་ཚབས་ཆེན་གཏོང་གི་ཡོད་པས།བོད་ནང་གི་བོད་མི་ཚོས་དེར་ངོ་རྒོལ་ཤུགས་ཆེན་བྱེད་བཞིན་ཡིན་སྐོར་དང་།དེ་བཞིན་རྒྱའི་སྐད་ཡིག་སྤྱི་སྐད་དུ་འཇོག་པའི་བཀའ་ཁྱབ་དེར་སློབ་གྲྭ་ཆེ་ཆུང་གི་སློབ་མ་མང་པོས་ངོ་རྒོལ་བྱེད་ཀྱི་ཡོད་སྐོར་གསུངས་ཡོད་པ་རེད།